เชิญชวนร่วมงาน “Amazing Thailand Countdown 2022” ส่งท้ายปีเก่าต้อนรับปีใหม่ตามมาตรฐานสาธารณสุขด้วยความปลอดภัย
นายยุทธศักดิ์ สุภสร ผู้ว่าการการท่องเที่ยวแห่งประเทศไทย กล่าวว่า การจัดกิจกรรมส่งท้ายปีเก่าต้อนรับปีใหม่ ภายใต้ชื่องาน Amazing Thailand Countdown 2022 ซึ่งเป็นการพลิกโฉมประเทศไทยสู่ปีใหม่เพื่อส่งเสริมและกระตุ้นการท่องเที่ยวในช่วงปลายปี โดยจะเป็นการจัดงานใน 5 พื้นที่หลัก ได้แก่ หอคำหลวง อุทยานราชพฤกษ์ จังหวัดเชียงใหม่ , หน้าศาลากลาง จังหวัดนครราชสีมา , หาดแสงจันทร์ จังหวัดระยอง ,วัดพระราม จังหวัดพระนครศรีอยุธยา และหาดปลายแหลมสะพานหิน จังหวัดภูเก็ต และในพื้นที่อื่นๆ อีกรวม 44 จังหวัดทั่วประเทศ สำหรับการจัดงานปีใหม่ยังคงอยู่ในช่วงสถานการณ์การแพร่ระบาดโควิด-19 ดังนั้นมาตรการด้านสาธารณสุขยังคงเป็นไปอย่างเข้มงวดตามมติของ ศบค. เช่น การกำหนดให้ผู้ร่วมงานต้องได้รับวัคซีนครบตามเกณฑ์ การตรวจ ATK และการจำกัดจำนวนผู้ร่วมงาน พร้อมเน้นย้ำประชาชนที่เดินทางท่องเที่ยวและผู้ประกอบการให้ปฏิบัติตามมาตาการป้องกันโควิด -19 อย่างเคร่งครัดภายใต้ชีวิตวิถีใหม่ ผู้ว่าการการท่องเที่ยวแห่งประเทศไทย ยังกล่าวถึงภาพรวมการท่องเที่ยวของไทยดีขึ้นตามลำดับ โดยคาดว่าภายในปีนี้จะมีนักท่องเที่ยวเข้ามาท่องเที่ยวไม่ต่ำกว่า 200,000 คน